Ragni Rissanen vuonna 1983.
**Ragni Mirjam Rissanen** (o.s. **Task**; 12. lokakuuta 1931 Pietarsaari – 9. heinäkuuta 2023 Kööpenhamina) oli suomalainen ravintola- ja hotellialan yrittäjä. Suomalaisen ravintolatoiminnan "grand old ladyksi" kutsuttu Rissanen tunnetaan etenkin vuonna 1962 Helsinkiin perustamastaan Rivoli-ravintolasta ja 1980-luvun lopun samannimisestä hotelliketjusta. 

Rissasen muita ravintoloita ovat olleet Bellevue Katajanokalla, Svenska Klubben Kruununhaassa, Kala-Rivoli sekä Lehtisaaren Rivoli, Marmorikujan Punainen Hattu, Stockmannin Vintti, Mannerheimintie 6:n Mikadon salongit sekä Makkaratalon Il Treno ja Suomenlinnan Walhalla. Rissanen perusti 1970-luvun alussa Helsingin ensimmäisen pizzerian. Suurimmillaan Rissasen yrityksellä oli 1980-luvulla kahdeksan ravintolaa sekä Rivoli-hotelliketju. Ensimmäinen hotelli oli Kasarmikatu 40:n sisäpihalla vuonna 1984 avattu Rivoli Jardin. 1990-luvulle tultaessa Rivoli-hotelleja oli myös Tampereella, Oulussa ja Kuopiossa.

Rissanen kertoo aloittaneensa yrittäjäuran jo alle kymmenvuotiaana, kun myi naapurintädin kukkia Pietarsaaren torilla. Teini-iässä hän asui äitinsä kanssa Porvoossa ja kulki Helsingissä työssä pankissa ja suoritti samalla iltalukiossa ylioppilastutkinnon. Hän pyrki tuloksetta opiskelemaan hammaslääkäriksi ja ekonomiksi. Varsinaisesti hän aloitti yrittäjäuransa perustamalla kahvilan Helsingin Malmille vuonna 1956. Pian hän piti baareja myös Lauttasaressa ja Leppäsuolla. Vuonna 1962 hän perusti Helsingin Albertinkadulle ranskalaiseen keittiöön erikoistuneen ravintola Rivolin. Sinne hän alkoi tuoda ulkomailta lentorahtina tuoreita ostereita ja muita äyriäisiä. Rivoli toi Suomeen 1980-luvun *nouvelle cuisinen* ja *sous vide* -tyhjiökypsennyksen.

1990-luvun alun lamassa Rissasen yritys koki konkurssin. Miltei kaiken menettänyt Rissanen jatkoi yrittäjätoimintaansa ryhtymällä muun muassa myymään uuniperunoita torilla.

Vuonna 1986 Rissasen Rivoli-Yhtiöt sai valtakunnallisen yrittäjäpalkinnon. Vuonna 2014 Ragni Rissanen sai Heinon Tukku Oy:n 100-vuotisjuhlarahaston apurahan ja tunnustuspalkinnon suomalaisen ravintolakulttuurin edelläkävijänä.

Rissanen asui 2020-luvulla Espanjassa.

Lähteet
-------

1. ↑  Ranta, Elina: Ravintolamaailman grand old lady Ragni Rissanen on kuollut *Ilta-Sanomat*.  10.7.2023. Viitattu 10.7.2023.
2. ↑  Perkko-Räisänen, Anni – Karttunen, Raakel – Koski, Merja: Periksiantamaton ravintoloitsija. (Muistokirjoitus.) *Helsingin Sanomat*, 3.9.2023, s. B 33. Artikkelin verkkoversio. Viitattu 3.9.2023.
3. ↑  *Kuka kukin on 2003*, s. 837. Helsinki 2002. ISBN 951-1-18086-X.
4. ↑  Ragni Rissanen: Elämä lautasella. (Arkistoitu – Internet Archive) Siltala. Viitattu 24.1.2015.
5. 1 2  Tarina. Rivoli Restaurants. Viitattu 24.1.2015.
6. 1 2 3  Ketonen, Olga: Ragni Rissanen – yrittäjänä yli 50 vuotta, Yle TV-opas 18.9.2014. Viitattu 24.1.2015.
7. ↑  Dragon, Kristiina: Madame Rissanen panee tuulemaan. (Arkistoitu – Internet Archive) *ET-lehti* 25.11.2014. Viitattu 24.1.2015.
8. ↑  Krons, Marja: Pirjo von Hertzen: *Ragni Rissanen. Elämä lautasella.* Siltala 2014, 217 sivua, 29 euroa. (Arkistoitu – Internet Archive) *Talouselämä* 15.9.2014. Viitattu 24.1.2015.
9. ↑  Myllyneva, Arja: Uusi luksushotelli nousi Helsingin keskustaan.  *Helsingin Sanomat*, 11.7.1984, s. 11. Artikkelin maksullinen verkkoversio.. Viitattu 3.9.2023.
10. ↑  Arctia markkinoi Rivolia.  *Helsingin Sanomat*, 4.6.1990, s. B 16. Artikkelin maksullinen verkkoversio.. Viitattu 3.9.2023.
11. ↑  Seppälä, Anu: Rivakka nainen. (Kokosivun juttu Rissasesta.) *Helsingin Sanomat*, 1.8.1982, s. 22. Artikkelin maksullinen verkkoversio.. Viitattu 12.7.2023.
12. ↑  Nevalainen, Minna: Ragni Rissanen Ravintoloitsija. 80 vuotta, Helsinki. "Välillä koin, että muna opetti kanaa." *Apu* 26.10.2012. Viitattu 24.1.2015.
13. ↑  Klassikkoarvio: Rivolissa ruoka on aina joko hyvää tai ensiluokkaista. *Helsingin Sanomien* Nyt-liite 13.6.2014. Viitattu 12.7.2023.
14. ↑  Valtakunnallinen yrittäjäpalkinto. (Arkistoitu – Internet Archive) Fennia. Viitattu 24.1.2015.
15. ↑  Apurahan ja tunnustuspalkinnon saajat julkistettiin. Heinon Tukku Oy 3.9.2014. Viitattu 24.1.2015.
16. ↑  Siippainen, Aapo: Ravintola-alan grand old lady Ragni Rissanen on kuollut.  *Helsingin Uutiset*, 12.7.2023, s. 9. Artikkelin verkkoversio.

Kirjallisuutta
--------------

* Hertzen, Pirjo von: *Ragni Rissanen: Elämä lautasella*. Siltala, 2014. ISBN 978-952-234-221-8.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Suomi (KANTO)

 |

 |